**Тема: Кушымчалар**

**Максат:** 1. Сүзнең мәгънәсен үзгәртүче һәм сүзнең мәгънәсен үзгәртмәүче кушымчалар турында күзаллау; сүз ясагыч кушымчаның сүзнең мәгънәсен үзгәртүен аңлауларына ирешү

2. Сүз ясагыч кушымчалар ялгап, тамырдаш сүзләр ясарга өйрәнү; укучыларның уйлау, фикерләү сәләтен, иҗади активлыгын, дөрес язу күнекмәләрен үстерү

3. Үзара дуслык, ярдәмчеллек сыйфатлары тәрбияләү

**Материал:** 1. И.Х.Мияссарова, К.Ф.Фәйзрахманова . Татар теле. Татар телендә башлангыч гомуми белем бирү мәктәбенең 2 нче сыйныфы өчен дәреслек, 2 кисәктә, Казан, “Мәгариф-Вакыт” нәшрияты, 2012, 2 нче кисәк,10-12б.

2. И.Х.Мияссарова, К.Ф.Фәйзрахманова . Татар теле: Мөстәкыйль эш дәфтәре , Казан, “Мәгариф-Вакыт” нәшрияты, 2012, 35-36 б.

3. И.Х.Мияссарова, К.Ф.Фәйзрахманова . Татар теле: 2 нче сыйныф: укытучы өчен методик кулланма, Казан, “Мәгариф-Вакыт” нәшрияты, 2012

Җиһазлау: 1. Презентация Power Point - “Кушымчалар”

2. Дидактик карточкалар, тест

**План:**

**I. Оештыру. Эшкә кызыксыну уяту.**

1. Укучыларның дәрескә әзерлеген тикшерү.

2. Балаларда яхшы кәеф, эшлисе килү халәте уяту.

− Хәерле иртә, балалар!

− Кәефләрегез әйбәтме? “Көнне яхшы сүз белән башласаң, бөтен көнең яхшы үтәр”, - диләр. Әйдәгез әле, бер-беребезне яңа көн белән котлыйк.

Укучылар теләкләр тели:

− Яңа көн тынычлык алып килсен!

− Яңа көндә яңа "5"леләр алыйк!

− Әти-әниебезгә, дусларга ягымлы булыйк!

− Яңа көндә барыбыз да яхшы эшләр генә кылыйк!

Әйдәгез, укучылар, шушы күтәренке кәефтә дәресебезне башлап җибәрик.

**II. Актуальләштерү. Яңа материалны үзләштерүгә ихтыяҗ тудыру.**

1. Матур язу күнегүе.

- Тактада язылган хәрефләр һәм җөмләләрне матур итеп күчереп языгыз.

Гг

Гармунлы йорт – моңлы йорт. Гармунчы гармун уйный.

2. Җөмләләр өстендә эш.

* Җөмләләрне укыгыз. Нәрсәгә игътибар иттегез. (Укучыларның җаваплары тыңлана, бу җөмләләрдә бер тамырдан ясалган сүзләр барлыгын ачыклыйлар)
* Шул сүзләрнең тамырларын билгеләгез.
* Тамыр сүзнең кайсы урынында килә?( Татар телендә тамыр һәрвакыт сүзнең башында була)
* Болар нинди сүзләр? (Тамырдаш)
* Тамырдаш сүзләр дип нинди сүзләрне атыйлар?(Укучыларның җаваплары тыңлана, кагыйдә әйтелә. ***Бер тамырдан ясалып, яңа мәгънә белдерә торган сүзләр генә ТАМЫРДАШ була.)***
* Фикерегезне шушы җөмлә өстендә дәлилләп күрсәтегез. (Укучылар үз җавапларында гармун, гармунчы, гармунлы сүзләренең бер үк тамырдан ясалган булуы һәм төрле мәгънәләргә ия булулары турында әйтәләр)
* Гармунлы, гармунчы сүзләрендә тамырга ялганып килгән кисәк нәрсә була? ( Кушымча)

**III. Уку мәсьәләсен кую.**

* Рәсемне игътибар белән карагыз. Рәсемдә елның кайсы вакыты сурәтләнгән? Бу кем? Бу нәрсә?

 *Экранда кышкы табигать күренеше, чаңгычы һәм чаңгы рәсемнәре*

* Әйдәгез, чаңгы, чаңгычы сүзләрен кулланып җөмләләр төзеп әйтик.

*Әти миңа* ***чаңгы*** *сатып алды. Мин* ***чаңгыда*** *шудым. Минем оста* ***чаңгычы*** *буласым килә.* ***Чаңгыны*** *саклап тотарга кирәк.*

*Укучылар төзегән җөмләләрдән укытучы тамыры чаңгы булган сүзләрне экранда күрсәтә бара.*

Чаңгы Чаңгыда Чаңгычы

 Чаңгыны

* Булдырдыгыз, укучылар, бик матур җөмләләр төзедегез.
* Сүзләрне укыйк һәм тамырын билгелик.
* Кайсы сүздә кушымча юк? (Чаңгы).
* Ул нинди сүз була? (Тамыр сүз)
* Кушымчаларны гына аерып әйтегез әле. ( -да, -ны, -чы)
* Кайсы баганадагы сүзләрнең төп мәгънәсе үзгәрмәгән? Аларга нинди кушымчалар ялганган?
* Кайсы сүздәге кушымча сүзнең төп мәгънәсен үзгәртте, ягъни, яңа сүз ясады? ( Чаңгычы сүзендәге *-чы* кушымчасы)
* Нинди нәтиҗә ясарбыз? Кушымчалар нинди эш башкаралар икән? (Укучыларның фикерләре тыңлана: кайбер кушымчалар сүзнең мәгънәсен үзгәртмиләр, ә кайберләре үзгәртәләр, яңа сүз ясыйлар.)
* Бүгенге дәрестә нәрсә турында өйрәнәчәкбез? (Кушымчалар турында)
* Дәрескә нинди максат куярсыз?

**IV. Уку мәсьәләсен чишү.** **Танып-белү эшчәнлеге.**

- Чаңгыда, чаңгыны сүзләрендәге *-да, -ны* кушымчалары нинди эш башкарды? (Алар сүзнең формасын үзгәртте, ә яңа сүз ясамады)

- Чаңгычы сүзендәге -*чы* кушымчасы нинди эш башкарды? (Сүзнең төп мәгънәсен, лексик мәгънәсен үзгәртте, яңа сүз ясады)

- Яңа сүз ясавын дәлилләп күрсәтегез. ( Чаңгычы сүзе чаңгы тамырыннан ясала: чаңгы (нәрсә?). Сүзгә *-чы* кушымчасы ялганып, яңа сүз барлыкка килә: чаңгычы (кем?)

- Ничек уйлыйсыз, яңа сүз ясагач, аны нинди кушымча дип атарга мөмкин булыр иде? ( Балаларның җаваплары тыңлана, тулыландырыла)

- Сүзнең төп мәгънәсен үзгәртүче кушымча ***сүз ясагыч кушымча*** дип атала.

Экранда сүз ясагыч кушымча тамгасы күрсәтелә ( /\ ).

- Нәтиҗәләрне дәреслектәге кагыйдә белән чагыштырыйк, дөрес фикер йөрттекме икән? *( Дәреслек,11нче бит. Кагыйдә өстендә парлап эшлиләр. Соңыннан бер-ике укучы кагыйдәне сөйләп күрсәтә. Үзбәя )*

**V. Динамик пауза**

**VI. Яңа белемнәрне беренчел ныгыту**

 1. Дәреслек белән эш. 8 нче күнегү.

Х.Халиковның “Бурачы һәм курайчы” шигырен уку. Бура, бурачы, курай, курайчы сүзләренең мәгънәләрен дәреслекнең 99 нчы битендәге “Аңлатмалы сүзлек”тән табып укыйлар, шул сүзләр белән җөмләләр төзиләр.

2. 9 нчы күнегү.

- Баганалап бирелгән сүзләрне игътибар белән укыгыз. Алар турында нәрсә әйтә аласыз? *Өйрәнгәннәргә нигезләнеп, соңгы баганадагы сүзләргә сүз ясагыч кушымча ялганып, яңа сүзләр ясалуын аңлаталар. Күнегүне телдән үтәлә, соңыннан, үрнәк буенча, яңа сүзләрне тамыр һәм кушымчаларга аерып язалар.*

**VII. Яңа белемнәрне мөстәкыйль куллану һәм тикшерү**

1. Дидактик уен “Уңган бакчачы”. Төркемнәрдә эшләү. Тикшерү. Үзбәя.

- Әйдәгез, җыр, юл, эш тамыр сүзләрен бакчага утыртыйк. Агачыгыз тармакланып үссен өчен, үз тамырыгыздан яңа сүзләр ясагыз. Кемнең агачы күп ботаклы, ябалдашлы булып үсәр икән. Шул укучылар “Уңган бакчачы” дигән исем алачак.

1 төркем: җыр(җырчы, җырлы, җырсыз)

2 төркем: юл (юлчы, юлдаш, юлсыз, юллы)

3 төркем: эш(эшче, эшле, эшсез, эшчән)

“Уңган бакчачы”ны билгеләү.

Яңа сүзләрне кертеп, 2 җөмлә төзеп язарга тәкъдим ителә.

2. Дидактик уен “Кайсы сүз артык?”

сүз урман балык күз

сүзлек *урманны* балыксыз *күздән*

сүзле урманлы *балыкта*  күзлек

*сүздә*  урманчы балыклы күзсез

3. Күп нокта урынына сүз ясагыч кушымчалар куеп, яңа сүзләр ясагыз. Мәкальләрне күчереп языгыз һәм мәгънәләрен аңлатыгыз.

1. Дус...(лык) таш коймадан ныграк.
2. Сүздә тору – зур...(лык), сүздә тормау – хур...(лык).

4. Тест

1) Тамыр сүзләрне сайла **а) җиләк ә) балык** б) сызгыч **в) сандугач г) карлыган** д)очкыч

2) Тамырдаш сүзләрне сайла **а) ташчы ә) таш б) ташлык** в)ташлар

3) Артык сүзне сайла а) эш ә) эшче б) эшчән **в) эшләпә** г) эшсез

4) Сүз ясагыч кушымчалы сүзләрне сайла а) кешеләр **ә) балыкчы б) сүзлек в) тәмле**

*Соңыннан дәфтәрләрен алмаштырып, бер- берсенекен тикшерәләр, эшләрен бәялиләр.*

**VIII. Уку эшчәнлеген йомгаклау.**

1. Рефлексия.

- Бүгенге дәрестән үзегез өчен нинди яңалыклар алдыгыз? Дәрес сезгә нәрсә бирде?

2. Белемнәрне бәяләү.

3. Өй эше.

“Дуслык таш коймадан ныграк” темасына тамырдаш сүзләр кулланып, хикәя төзеп язарга.